Káhira 9. januára 2016 AKTUALIZOVANÉ (TASR/HSP/Foto:Twitter)
V hoteli sú ubytovaní aj dvaja Slováci, ale obidvaja sú v poriadku
Traja zahraniční turisti utrpeli zranenia pri piatkovom útoku na hotel v egyptskom letovisku Hurghada. Išlo o dvoch občanov z Rakúska a jedného Švéda, oznámilo egyptské ministerstvo vnútra, ktoré citovala agentúra AP.
Na štvorhviezdičkový hotel Bella Vista zaútočili dvaja predpokladaní militanti. Bezpečnostné zložky útok odrazili: jedného útočníka zabili a druhého vážne zranili a zatkli. V hoteli, kde sa strieľalo, sú ubytovaní aj dvaja Slováci, ale obidvaja sú v poriadku. Uviedol to rezort slovenskej diplomacie, ktorý celkovo eviduje v Hurghade osem Slovákov.
Podľa egyptského rezortu vnútra dvaja muži ozbrojení nožmi a vzduchovými zbraňami vtrhli do reštaurácie hotela Bella Vista a zaútočili na prítomných turistov. Zabitého útočníka úrady identifikovali ako 21-ročného Muhammada Hasana Mahfúza, študenta z mesta Gíza pri Káhire.
Trojicu zranených turistov previezli do nemocnice a lekári ich stav nepovažujú za vážny. Jedného z nich ešte v ten istý deň prepustili. Podľa správ svedkov sa útočníci dostali k hotelu od pláže. Jeden z nich sa údajne pokúsil vziať ako rukojemníčku istú turistku, ktorú ohrozoval nožom. Následne ho však zastrelil policajt, uviedla agentúra Reuters.
Ľahko zranení turisti sú v stabilizovanom stave
Dvaja Rakúšania a jeden Švéd utrpeli len ľahké zranenia a sú v stabilizovanom stave. Podľa agentúry AP to dnes oznámil nemenovaný egyptský zdravotnícky zdroj.
Nemocničný predstaviteľ zároveň všetkých troch európskych turistov identifikoval – ide o 72-ročných Renatu a Wilhelma Weissleinovcov z Rakúska a 27-ročného Sammieho Olovssona zo Švédska. Zdroj konštatoval, že ich rany nie sú hlboké.
Video si môžete pozrieť tu.